புனித போனிபாஸ் அவர்கள், ஏறத்தாழ 723ம் ஆண்டில், ஜெர்மனியின் Hesse பகுதிக்கு ஒரு சிறு குழுவினருடன் சென்றார். அப்பகுதியில், Geismaக்கு அருகில் வாழ்கின்ற மக்கள், குளிர்காலத்தின் மத்தியில், Thor எனும் இடியின் கடவுளுக்கு, “இடியின் ஓக்” எனப்படும் புனித மரத்திற்கடியில், மனிதர்களை, குறிப்பாக, குழந்தைகளைப் பலிகொடுப்பார்கள் என்பதை அறிந்திருந்தார் போனிபாஸ். எனவே அவர், ஒரு சகோதர ஆயரின் ஆலோசனையின்பேரில், அந்த மரத்தை அழிக்க நினைத்தார். இந்த மரத்தை வெட்டுவதன் வழியாக மனிதர்கள் பலி கொடுக்கப்படுவதை நிறுத்த முடியும் மற்றும், Thor தெய்வத்தின் சினத்தினால் வெளிப்படும் மின்னலால் தாக்கப்படுவோம் என்ற அச்சத்தை அகற்ற முடியும் என நம்பினார்.